text: Віртуальны Універсітэт – гэта адукацыйная пляцоўка для людзей усіх пакаленняў, якія імкнуцца атрымліваць важныя для жыцця ў сучасным грамадстве веды і ўменні, развівацца і самарэалізоўвацца, быць карыснымі грамадству.
  На гэтай пляцоўцы будуць змяшчацца онлайн курсы, запісы вэбінараў і прамыя трансляцыі розных адукацыйных мерапрыемстваў, карысныя відэа і публікацыі, а таксама навіны пра розныя адукацыйныя магчымасці, якія ствараем мы альбо нашыя партнёры.
  Ідэя стварэння Віртуальнага Універсітэту з’явілася ў нас ледзь не з самага пачатку ўзнікнення нашага “Універсітэту Залатога Веку” (дзейнічае з 2010 г.), але доўгі час з-за недахопу часу і рэсурсаў адкладалася намі “на потым”.
  Часу і рэсурсаў не хапае і зараз, але пандэмія каронавірусу, якая прымусіла нас перавесці вясной 2020 года ўсе навучальныя праграмы для сталых людзей у онлайн-фармат, прыспешыла працу па стварэнні Віртуальнага ўніверсітэту, які будзе дзейнічаць як асобны кірунак працы нашага “Універсітэту Залатога Веку”.
  Мы спадзяемся, што наведвальнікамі Віртуальнага Універсітэта стануць не толькі тыя, хто наведвае стацыянарныя заняткі нашых курсаў і клубаў, але і іншыя сталыя людзі розных пакаленняў – у тым ліку з мясцовасцяў, дзе пакуль няма альбо не хапае адукацыйна-асветніцкіх пляцовак.
  Мы робім гэтую працу з верай у тое, што сталыя людзі, як і людзі іншых пакаленняў, заслугоўваюць годнага жыцця і што адукацыя з’яўляецца адным з чыннікаў, якія могуць станоўча паўплываць на якасць жыцця чалавека на працягу ўсяго яго жыцця.